Susanne Clemensen (CD), 2000-03-03:
CD tager klart afstand fra det fremsatte beslutningsforslag.
CD mener, at børn har krav på undervisning i deres modersmål, og det fremgår også af et EF-direktiv fra 1977, at medlemslandene i samarbejde med hjemlandene skal træffe egnede foranstaltninger med henblik på at fremme undervisningen i modersmål og hjemlandets kultur for børn af vandrende arbejdstagere fra andre medlemslande, og i en tillægsprotokol til direktivet erklærer ministrene, at de er indstillet på at udstrække direktivet til også at gælde børn af vandrende arbejdstagere fra tredjelande.
Modersmålet er et barns bedste middel til indlæring, forståelse og erkendelse.
Gennem undervisning i modersmålet udvikler barnet sit begrebsapparat på en alderssvarende måde, barnet har mulighed for at følge med i den faglige udvikling på et alderssvarende trin, og barnet kan bedre lære dansk.
Der er kommet virkelig mange oplysninger frem i den seneste tid, som dokumenterer, at et veludviklet modersmål fremmer indlæring af et andet sprog, f.eks. dansk.
Flere forsøg med samarbejde mellem danskindlæring og modersmålsindlæring har vist, at et samarbejde mellem sprogindlæring i dansk og i modersmål har haft en positiv indflydelse på udviklingen af begge sprog.
F.eks. har Københavns Kommune haft stor succes med et forsøg, der siden 1996 har kørt på 15 skoler på det ydre Nørrebro og i Nordvestkvarteret, hvor man har samlet tosprogede elever med samme modersmål i sproggrupper i klasser, hvor der naturligvis også er børn med dansk som modersmål.
Jeg har selv haft lejlighed til at besøge Rådmandsgades Skole på Nørrebro, hvor man kører med dette forsøg til stor glæde for både elever og lærere og med rigtig gode resultater.
En evaluering af ordningen viser da også, at børnene er blevet bedre til dansk end de tosprogede elever, som ikke har haft en tosproget modersmålslærer, så det er altså vigtigt at bevare modersmålsundervisningen af hensyn til muligheden for at lære dansk.
Børn har også brug for at omgås andre børn med samme modersmål og voksne med samme modersmål, og børn har gavn af rollemodeller og af at kunne føle sig trygge og forståede.
Men det betyder ikke, at der ikke må være børn og voksne med en anden baggrund omkring dem, tværtimod.
Det er en særdeles god idé også at lade de tosprogede børn omgås danske børn og voksne, men de tosprogede børn må under alle omstændigheder have adgang til at være sammen med nogle, der har samme forudsætninger som dem selv. Samtidig er det vigtigt at bevare modersmålsundervisningen, fordi modersmålet nu engang tales i hjemmene og gør det muligt for børnene at kommunikere med deres familie.
I øvrigt mener vi, at det styrker børnenes selvværd, at de får mulighed for at lære deres modersmål og hjemlandets kultur.
Så er der selvfølgelig undervisning af børn til flygtninge, hvor man ikke kan afvise, at de og deres familie på et tidspunkt har ønske om at vende tilbage til deres hjemland, som de er flygtet fra, hvis det bliver muligt.
Vi har derfor en klar interesse i at have en befolkning med vidtstrakte og varierede sprogkundskaber.
Det er ikke gjort med, at mange kan engelsk, tværtimod.
Kravene til internationale kontakter skærpes.
Og derfor kan vi som sagt ikke støtte dette beslutningsforslag.